बेइजिङ — चिनियाँ राष्ट्रपति सी चिनफिङले अफ्रिकी महादेशमा आफ्नो देशले गर्दै आएको लगानीको कुनै ‘राजनीतिक स्वार्थ नरहेको’ दाबी गरेका छन् ।
‘चीनको अफ्रिकामा कुनै पनि लगानीमा राजनीतिक स्वार्थ छैन,’ अफ्रिकी नेता र व्यापारिक समुदायसँगको भेटमा सीले भने, ‘चीनले अफ्रिकाको आन्तरिक मामिलामा हस्तक्षेप गर्दैन र अफ्रिकालाई कुनै किसिमले प्रभावित तुल्याउने कार्य गर्दैन ।’
अफ्रिकासँगको चिनियाँ सहयोग केवल विकासका प्रमुख समस्या सुल्झाउन केन्द्रित रहेको उनको दाबी छ । सीले भने, ‘सहयोगको रकम मिथ्या परियोजनामा खर्च गर्न सकिँदैन र त्यस्तो रकमको पूर्ण हिसाबकिताब हुन्छ ।’
विभिन्न अफ्रिकी देशलाई उपलब्ध गराएको ऋणबाट निर्मित पूर्वाधारका कारण चिनियाँहरू हाबी भएको आरोप लाग्दै आउने गरेको छ । राष्ट्रपति सीले दुईदिने चीन–अफ्रिकी शिखर बैठक सुरु हुनुअघि यस्तो धारणा राखेका हुन् ।
बैठकमा चीनको महत्त्वाकांक्षी विकास कार्यक्रम ‘बेल्ट एन्ड रोड इनिसिएटिभ (बीआरआई)’ बारे पनि छलफल हुनेछ । बीआरआईमार्फत वैदेशिक बजार र स्रोतसाधनमा चीनको पहुँचमा सुधार ल्याउने लक्ष्य राखिएको छ । यसबाट बेइजिङको प्रभुत्व विश्वमै फैलिने जनाइएको छ ।
चीनले यसअघि नै एसिया तथा अफ्रिकी देशमा सडक, रेलमार्ग, बन्दरगाह र अन्य महत्त्वपूर्ण पूर्वाधार परियोजनामा अर्बौं डलर लगानी गरिसकेको छ । तर आलोचकले चिनियाँ परियोजनाका कारण ती मुलुकहरू ठूलो ऋणको बोझले थिचिएको दाबी गर्छन् ।
लन्डन — म्यानचेस्टर युनाइटेडले इंग्लिस प्रिमियर लिगअन्तर्गत आइतबार बर्नलीको घरेलु मैदानमा २–० को सहज जित दर्ता गरेको छ ।
बेल्जियन स्ट्राइकर रोमेलु लुकाकुले दुई गोल गरेपछि टोलीले महत्त्वपूर्ण तीन अंक हासिल गरेको हो । अघिल्लो साता टोटेनहम हट्सपरले घरेलु मैदानमा ३–० ले हराएपछि दबाबमा परेका प्रशिक्षक जोसे मोउरिन्होलाई यस जितले उत्साह दिलाएको छ ।
खेलको २७ औं मिनेटमा एलेक्सिस स्यान्चेजको पासमा लुकाकुले गोलको खाता खोलेका थिए । उनले नै पहिलो हाफ सकिनुअघि गोल गर्दै युनाइटेडको अग्रता दोब्बर पारे । खेलको अन्तिम २० मिनेट भने युनाइटेड १० खेलाडीमा सीमित भएको थियो । वैकल्पिक खेलाडी मार्कस रासफर्डले विपक्षी खेलाडीलाई टाउकाले हानेपछि रेफ्रीले रातो कार्ड देखाएका थिए ।
अर्को खेलमा टोटेनहम अपराजित रहेको वाटफर्डसँग २–१ ले पराजित भयो । घरेलु मैदानमा वाटफर्डका अब्दुलाए डुकुरेले ५३ औं मिनेटमा आत्मघाती गोल गरेपछि स्पर्स अगाडि बढेको थियो । तर ७ मिनेटको अन्तरमा २ गोल गरेपछि घरेलु टोली खेलमा फर्कियो ।
वाटफर्डका लागि ट्रोए डिनी र क्रेग काथकार्टले गोल गरे । वाटफर्ड यस जितपछि चार खेलमा १२ अंकसहित तालिकाको तेस्रो स्थानमा शत प्रतिशत नतिजा लिएर बसेको छ । स्पर्स ९ अंक जोड्दै पाँचौ र युनाइटेड ६ अंकसाथ १० औं स्थानमा छ ।